SKRIFTLIG FORESPØRGSEL E-1436/01

af Antonios Trakatellis (PPE-DE) til Kommissionen

(17. maj 2001)

Om: Førtiltrædelsesprocedure og fremskridt i forbindelse med programmerne for nedlukning og demontering af nukleare reaktorer i de central- og østeuropæiske lande

Som led i partnerskabsforbindelserne mellem Den Europæiske Union og visse af de central- og østeuropæiske ansøgerlande er der truffet afgørelse om nedlukning af kernereaktorerne, der er risikobehæftede og ikke kan saneres for rimelige beløb. I Bulgarien skal blok 1 og 2 i atomkraftværket i Kozloduy lukkes ned inden udgangen af 2002, og reaktor 3 og 4 inden 2006 (VVER-440/230-reaktorer); i Litauen skal blik 1 og 2 i kraftværket Ignalina lukke inden 2004, og blok 2 i 2008 (RBMK-reaktorer), og i Slovakiet skal reaktorerne i Bohunice VI lukkes ned inden hhv. 2006 og 2007(VVER-440/230-reaktorer). Overholdelsen af de enkelte forpligtelser til nedlukning overvåges af Kommissionen som led i gennemførelsen af de prioriteter, der indgår i partnerskabsforbindelserne med henblik på tiltrædelse.

Kommissionen bedes på denne baggrund besvare følgende:

1. Hvor langt er man nået med udarbejdelsen af planer og projekter for nedlukning i de pågældende lande, og finder Kommissionen de udarbejdede tidsplaner, etaper og foranstaltninger med henblik på gennemførelse af forpligtelserne tilfredsstillende?

2. Hvor store beløb er der bevilget gennem de internationale støttefonde, som administreres af Den Europæiske Bank for Genopbygning og Udvikling i form af støtte til demontering, der ikke skal betales tilbage?

3. Hvor store beløb har Kommissionen stillet til rådighed som led i programmer for de pågældende reaktorer, og hvor store støttebeløb har de tre lande modtaget for at kunne imødegå energibehovet?

4. Hvordan overvåger Kommissionen gennemførelsen af programmerne for demontering af de risikobehæftede reaktorer, og hvilke foranstaltninger skal der gennemføres i tilfælde af, at landene ikke overholder de forpligtelser, som de har indgået som led i partnerskabsforbindelserne med EU?

Svar afgivet på Kommissionens vegne af Günter Verheugen

(27. juli 2001)

Med hensyn til den indledende del af den skriftlige forespørgsel vil Kommissionen gerne tydeliggøre situationen: De pågældende ansøgerlande har til dato ikke bekræftet datoerne for lukning af blok 2 i atomkraftværket Ignalina og blok 3-4 i atomkraftværket Kozloduy. Disse datoer er emne for drøftelser mellem Kommissionen og den litauiske og den bulgarske regering. De datoer, som det ærede medlem nævner, er de datoer, som Kommissionen har udtrykt forventning om, og hvad angår Ignalina drejer det sig om datoer, som medlemsstaterne har tilsluttet sig inden for Associeringsrådets rammer. Med hensyn til blok 2 i Ignalina er der fra litauisk side givet tilsagn om lukning før 2005. Fra slovakisk side er der givet tilsagn om lukning af de to blokke i Bohunice V1 senest i 2006 og 2008.

Med hensyn til lukningen af Ignalinas blok 1 har de litauiske myndigheder og anlægsoperatør endeligt udarbejdet projektgennemførelsesplanen for de før-nedlukningsprojekter, som skal gennemføres forud for datoen for nedlukning. Disse projektforslag er forelagt ledelsen og bidragsyderne i Ignalina International Decommissioning Support Fund (international støttefond for nedlukning af Ignalina). Et af projekterne drejer sig om indsættelse af en projektstyringsenhed (PSE) i Ignalina, som skal være ansvarlig for at få opstillet en egentlig nedlukningsplan. Styringsenheden vil blive indsat her i sommer. Der er en licitationsprocedure på vej. Ignalina oprettede en nedlukningsenhed inden for sin ledelsesstruktur i april 2000.

Med hensyn til lukningen af blok 1-2 i Kozloduy og af Bohunice V1 er de bulgarske og slovakiske myndigheder ved at lægge sidste hånd på en række projektforslag. Dette sker i snæver kontakt med ledelsen af de respektive nedlukningsstøttefonde og Kommissionen.

De planlagte foranstaltninger til nedlukning af ovennævnte reaktorer tages til stadighed op til fornyet overvejelse og drøftelse. Kommissionen kan på nuværende tidspunkt ikke give et afgørende bud på, om den vil være tilfreds med de planlagte foranstaltninger, tidsplaner og faser. Det står åbent, om Kommissionen overhovedet vil udtale sig om en given fastlagt dato, da den løbende vil føre tilsyn med udarbejdelse og gennemførelse af projekterne under hele tiltrædelsesprocessen.

Det møde, hvor man indviede den internationale støttefond for nedlukning af Ignalina, fandt sted i London den 5. april 2001 i hovedsædet for Den Europæiske Bank for Genopbygning og Udvikling (EBRD), som fungerer som fondsbestyrer. På mødet godkendte man ovennævnte PSE-projekter samt arbejdsplan og budget for fonden. Der vil blive ydet bevillinger til det godkendte projekt i overensstemmelse med bestemmelserne i den respektive støtteaftale. Bevillingerne vil også afhænge af, om den rammestøtteaftale, der er indgået mellem fondsbestyreren og den litauiske regering, ratificeres. Der blev holdt et tilsvarende møde i den internationale støttefond for nedlukning af Kozloduy den 15. juni 2001, som havde samme resultat. Datoen for mødet i Bohunice-fonden er endnu ikke fastlagt, men det skal finde sted i år. Der vil først blive givet bevillinger til nedlukningsprojekterne i Bulgarien og Slovakiet, når de respektive fonde er blevet operationelle ved de kommende indvielsesmøder for bidragsyderne.

Til dato er der ikke ydet nogen Euratom-lån til nedlukningsprojekter på de tre atomkraftanlæg.

Hvad angår Phares programmer for økonomisk bistand på energiområdet har man koncentreret sig om støtte til udarbejdelse af nationale energistrategier, fastlæggelse af rammebetingelser i ansøgerlandene for det interne energimarked og energibesparende foranstaltninger.

Kommissionen følger nøje gennemførelsen af programmerne for nedlukning af atomkraftanlæggene som led i sin generelle overvågning af tiltrædelsesprocessen. Dette afspejles i Kommissionens periodiske beretninger, som indeholder en evaluering af fremskridtene inden for atomkraftsektoren. Hvis et ansøgerland ikke overholder sine forpligtelser, vil Kommissionen overveje egnede foranstaltninger. Kommissionen ser ingen grund til at forudse sådanne foranstaltninger på nuværende tidspunkt. Kommissionen vil også gerne understrege, at forpligtelserne til nedlukning indgår som led i tiltrædelsesforhandlingerne under energikapitlet.